Dolanan obrog punika laré sekawan utawi enem sami bekta gacuk, sela ingkang kanggé lésan, sela ageng satunggal kapasang ngadeg. Lajeng sami dipun tuju gentosan, totohanipun géndhongan; pundi ingkang nuju saged kénging ambruk, nama obrog, yèn boten wonten ingkang ngéngingaken malih lajeng aben celak; pundi ingkang celak kaliyan lésan: menang, nedha gendhong ingkang tebih. Gacuk kalih kanggé tujon ingkang nedhagéndhong, gacuking mengsah kauncalaken tebih, lajeng ingkang gendhong katantun purun nuju punapa boten; manawi boten purun, lajeng katuju piyambak, yèn kénging panujunipun, penggéndhongipun sami kaliyan saobrogan, saking papan panujuning lésan, tebihing panuju kadudugi sadasa meter.